**Változás az MG márka hazai működésében**

**Budapest, 2024. 11. 7. – Az MG autók gyártója, a SAIC Motor (*Shanghai Automobile Industry Corporation*) és a Duna Motors Disztribúció Kft., az MG magyarországi importőre közös sajtótájékoztatón jelentették be, hogy a kínai autógyártó és a magyar autópiac egyik vezető vállalata sikeresen megállapodott az importőri tevékenység kivásárlásáról, amely változást jelent az idén 100 éves márka hazai történetében.**

A Duna Motors Disztribúció Kft. a Duna Autó cégcsoport tagjaként a kelet-közép-európai régióban az elsők között kezdte meg magyarországi importőri minőségben a brit hagyományokkal rendelkező MG (Morris Garages) márkajelzésű gépkocsik hivatalos értékesítését hazánkban. 2022 szeptemberének közepén két modellel – MG ZS és MG EHS – indult az értékesítés az országos lefedettséget biztosító, 22 tagú márkakereskedői hálózatban. Az azóta eltelt két év alatt a termékpaletta a kezdeti két modellről hétre, a kereskedői hálózat 25 tagúra bővült.

Az MG kínálatában a hagyományos belsőégésű motorral szerelt autók mellett helyet kaptak öntöltő és tölthető hibrid, valamint kizárólag elektromos meghajtású modellek is. A nagy múltú márka újkori modelljeinek egyik legnagyobb erőssége a fogyasztók és a szakma által is elismert minőség és fejlett technológia mellett a rendkívüli ár-érték arány, illetve a megbízhatóságot alátámasztó 7 év vagy 150 000 km futásteljesítményig terjedő gyártói garancia.

A sikeres márkabevezetésnek és pozicionálásnak köszönhetően az elmúlt két év alatt több mint 3 200 MG személyautó került hazai forgalomba.Az eddig értékesített volumen túlnyomó részét a benzinmotoros MG ZS modell teszi ki, mely a B-SUV szegmensen belül a 6. legnépszerűbb autó, 4%-os szegmens részesedéssel.

A két vállalat által kötött megállapodás értelmében a Duna Motors Disztribúció Kft. 2024. december 31-éig látja el az MG márka importőri tevékenységét. A hátralévő időszakban még fontos feladat vár az importőrségre: két új modell, az új MG HS és az új MG ZS Hybrid+ piaci bevezetése. Az átvétel lezárását követően a SAIC Motor CEE megkezdi az integrációs folyamatot, amely során az elsődleges célja, hogy zökkenőmentes átmenetet biztosítsanak a márkakereskedői hálózat, a partnerek, ügyfelek és munkavállalók számára egyaránt.

A Duna Autó Cégcsoporttal kötött megállapodás jelentős lépés az MG márka hosszú távú európai stratégiájában, melynek eredményeként a SAIC Motor CEE átveszi az importőri tevékenység irányítását és működését.

A megállapodás kapcsán **Ormos Péter,** a **Duna Autó Cégcsoport vezérigazgatója** elmondta: *„Megtiszteltetés számunkra, hogy Kína legnagyobb autógyára a mi szaktudásunkra bízta az MG márka sikereinek megalapozását hazánkban. A márka hivatalos bevezetése óta folyamatosan növeljük piaci részesedésünket és eredményesen építjük ismertségét a hazai piacon. Köszönjük a SAIC Motornak, márkakereskedőinknek, ügyfeleinknek és partnereinknek a bizalmat és a támogatást, amelyek lehetővé tették számunkra, hogy sikeresen bevezessük az MG márkát Magyarországon. Biztosak vagyunk benne, hogy a változás hozzájárul az MG eddigi sikeres növekedési stratégiájának folytatásához a magyar autópiacon.”*

**William Wang**, a **SAIC Motor Europe ügyvezető igazgatója** hozzátette: „*Az, hogy 2025-től gyári importőséget hozunk létre Magyarországon azt jelenti, hogy vállalatunk számára Magyarország stratégiai fontossággal bír. Köszönjük a Duna Motors Disztribúció csapatának, hogy a Duna Autó 35 éves iparági és kereskedelmi tapasztalatát felhasználva megalapozta az MG sikereit Magyarországon, amivel nagymértékben hozzájárult márkánk európai sikereihez is. A Duna Autó Cégcsoport autóipari szakértelme – a fogyasztói trendek és a piaci dinamika alapos ismerete - kulcsfontosságú szerepet játszott abban a projektben, melynek révén a kínai gyártású autómárkák közül elsőként az MG-t sikerült elfogadtatni a magyar vásárlókkal. Ez az üzleti döntés lehetővé teszi számunkra, hogy mostantól közvetlenül alakítsuk a forgalmazási és értékesítési folyamatokat, továbbfejlesszük az értékesítés utáni szolgáltatásainkat és szervizhálózatunkat.* *Az új üzleti modell keretében különös hangsúlyt fektetünk az elektromos és hibrid járművek európai elérhetőségének növelésére, ami hozzájárul a környezetvédelmi célkitűzéseink teljesítéséhez. Célunk, hogy tovább erősítsük az MG pozícióját, növeljük a márka ismertségét és piaci részesedését a magyar járműpiacon, ezzel folytatva azt a munkát, amit a Duna Motors Disztribúció az elmúlt több, mint két évben megkezdett és a márkát sikerre vitte.”*

**Háttér:**

**Az MG autómárkáról**

Az MG (Morris Garages) Nagy-Britannia egyik első autómárkája, amelyet 1924-ben William Morris alapított, egy évszázados múltra tekint vissza. Történelme során a márka több mint 40 sebességi világrekordot döntött meg, köztük a „Világ leggyorsabb versenyautója” címét is magáénak tudhatta. Az MG DNS-alapelemei a csúcstechnika, a kifinomult stílus és a közel 100 éves múlt. 2007-ben új, stabil alapokra építkezve teljesen megújult a márka: a SAIC Motor – Kína legnagyobb autóipari konszernje – vásárolta meg, és azóta is biztos hátteret nyújt az MG fejlesztései és terjeszkedése számára. Ma a hétből öt kontinensen képviselteti magát és mára az MG márka nemcsak a brit-, hanem a globális autóipar történetében is megkerülhetetlen szereplő. A Kínán kívüli globális értékesítési volumen 2007 óta már meghaladta az egymillió MG járművet, ami a teljes MG-értékesítés mintegy felét teszi ki.

A márka sikeres globális stratégiájának köszönhetően sorra hódítja meg a világ- és azon belül az európai piacokat az elmúlt időszakban teljes átalakuláson átesett modellkínálatával. Az MG 2019-ben tért vissza Európába és a kontinens egyik legdinamikusabban fejlődő autómárkájaként jelenleg több mint 1100 márkakereskedést és márkaszervizt számlál a kontinens 32 országában.

Az MG a prémium dizájn, a legújabb technológia és a magas szintű felszereltség teljes csomagját kínálja az ügyfeleknek, mindezt ésszerű árazással. Az MG Motor elkötelezettsége egyszerű, mégis mélyreható: a mobilitás demokratizálása. A benzines, elektromos és hibrid járműveket felvonultató változatos modellkínálatuk sokoldalú ferdehátúkat, funkcionális kombikat és tágas SUV-kat foglal magában, amelyek mindegyike tele van csúcstechnológiával. Az innovációtól áthatva és a jövő iránti elkötelezettségtől hajtva a márka a hangsúlyt a fenntartható és mindenki számára elérhető mobilitás megteremtésére helyezte át.

A 2019-es európai visszatérése óta gyorsan népszerűvé és elismertté vált a nyugat-európai vásárlók körében. Sikerét nem csak a folyamatosan növekvő európai eladások, hanem a számtalan szakmai elismerés is bizonyítja. 2022 őszétől - a márka kelet-közép európai expanziós stratégiája részeként – Magyarországon is elérhetővé vált, a Duna Motors Disztribúció Kft. (Duna Autó Cégcsoport tagja) importőri tevékenységének köszönhetően. A hazai értékesítés 2022. szeptemberében indult, jelenleg 25 tagú, az országos lefedettséget biztosító MG márkakereskedői hálózattal működik. Minden MG jármű a világszínvonalú tervezésről tanúskodik, melyet a nagyvonalú, 7 év/150 000 kilométeres futásteljesítményig terjedő gyártói garancia is megerősít. Ez hazánkban a 7 év háromszoros gondoskodás szolgáltatáscsomag része, mely a gyári garancia mellett 7 év országúti segélyszolgálatot és az autó 7 fő rendszerének ingyenes állapotfelmérését tartalmazza.

**A Duna Autó Cégcsoportról**

Az idén 35 éves Duna Autó Cégcsoport jelenleg a legszélesebb értékesítési és márkaszerviz portfólióval rendelkező márkakereskedő a közép-kelet-európai régióban. Ennek köszönhetően az egyik legnagyobb aktív ügyfélbázissal és ismertséggel bír a hazai szereplők között. Folyamatosan bővülő kínálatában jelenleg 27 márkát képvisel. Az új gépjármű értékesítés mellett, egyedi szerviz szolgáltatásokkal, gépjárműalkatrész kis- és nagykereskedelemmel szolgálja ki ügyfeleit. Szervizeiben évente több mint 50 ezer javítást végeznek. A cégcsoport munkatársainak létszáma több mint 350 fő, konszolidált árbevétele meghaladja a 45 milliárd forintot. A regionális szinten is egyedülálló márkapalettába a következők tartoznak: Abarth, AITO, Alfa Romeo, BYD, Citroën, Cupra, Dacia, DFSK, Fiat, Fiat Professional, Honda, Hyundai, Kia, Lada, Lancia, MG, Mitsubishi, Nissan, Peugeot, Renault, Seat, Škoda, Subaru, Suzuki, Volvo, Volkswagen, Volkswagen haszongépjármű. Az óbudai központú vállalat Zay utcai telephelyén minden autózáshoz köthető kiegészítő szolgáltatás, használtautó-kereskedés, márkafüggetlen karosszériajavító központ és Magyarországon egyedülállóan, Tesla által hitelesített karosszériaműhely is megtalálható, melyben közvetlenül a gyártó által képzett és minősített szakemberek végzik a speciális munkálatokat. A Duna Autó Cégcsoport budapesti telephelyén működteti azon tevékenységeit, melyek a vásárlók legmagasabb minőségű közvetlen kiszolgálásához szükségesek, 2024-től pedig Budakalászon megnyitja kapuit az e-mobility centrum, amely egy zöldmezős-, ötmilliárd forintos beruházás keretein belül valósul meg. A 9 hektáros területen a cégcsoport a legmodernebb igényeknek megfelelő elektromos autó kompetencia és logisztikai központját hozza létre. A cégcsoport része a Duna Motors Disztribúció Kft., mely a brit eredetű ikonikus autómárka, az MG hazai importőri tevékenységét végzi. Országos lefedettséget biztosító, 24 tagú márkakereskedői hálózattal sikeresen látja el az újjászületett MG magyarországi képviseletét 2022-től. A Duna Autó Cégcsoport megalakulása óta elkötelezett a fenntartható fejlődés és állandó megújulás mellett, legújabb üzletágával pedig belépett az energetikai piacra, többek között olyan partnerekkel az oldalán, mint a kínai SUNNIC vagy Electrly. A Duna Watt energetikai leányvállalat a modern energiahatékonyság és megújuló energiaforrások legfrissebb innovációit vonultatja fel magán és üzleti célokra egyaránt.